钦定古今图书集成/方舆汇编/职方典/第1399卷 > 《通志府县志》俱阙
## 钦定古今图书集成/方舆汇编/职方典/第1399卷 > 《通志府县志》俱阙

灵川县

按《县志》，“灵川东傍九嶷，北连衡岳，行数百里至障山尧岭，为邑东北之镇。望笔峡东横，与香炉并峙，师山、象壁则皆重列于左，垂盖榜崖，梁冠金瓶、舜山盘岭则皆重列于右。” 银江东绕，灵水西环，山川并丽，土野沃饶，古夷獠所不居，盖五岭之通津，桂林之善地也。

阳朔县

按《县志》，阳朔山环列翠水，激喷珠，三汲浪澎湃于前，独秀峰拱侍于侧。龙头、天鹅嶂其北，天马、寿阳屏其南。东通象、邕、交、广之衡，西达湘、漓、荆楚之道。拂云削玉，隐豹潜龙，为桂南之胜观者也。

永宁州

按《州志》：“永宁冈峦绵亘，青翠插天，绕廓溪流，澄莹镜地。北则宝盖山，圆净突兀，安峙如屏。南则笔架山，三台笋布，拱映前案。东有文峰，崔嵬秀拔，缥缈入云。西有念崖，静正端重，壁立万仞。黄源巨浸，百折而迤逶于东城。白马清泉，由西而回抱于北廓。而又银屏山、翠眉峰高耸东北为捍蔽。而又有三门隘、都狼岭，前” 后重复关锁，为之籓篱。诸如凤凰天柱、虎踞寿岩、奇峰、天马、绣谷，纡回周匝，宛若天排。其从入之路，皆羊肠鸟道。至州始辟坦地宽岠，盖天造地设，隐然一金城汤池也。其形胜如此。

永福县

按《县志》，永福为省会之要路，据宜邑之上游，与义宁为唇齿，当古田之门户。古田，永宁之旧县也。

义宁县

按《县志》：“义宁四面皆山，西北嶒峦高耸，森罗起伏之状，若凤翔、若虎抱、若翠屏、若叠璧，环向回互，联亘不绝。且有义江、石濠、山末、塔背诸水，绕带邑城，清涟洞澈，亦天造金汤也。特猺獞居邻边隘，七都蛮贼出没，无岁无之，要必有形胜之主也。”

全州

按《州志》，“境控湖湘之上游，当桂林之要冲。南则三江为带，三华为屏，北负柳、湘，黄华乃其左襟，兴灵为之右户。东南诸峰，秀丽奇伟，湘、灌二水，合流其下。江山猿鸟之姿，云泉竹树之美，为江南诸郡甲。”

灌阳县

按《县志》：县际湘源而瞰岭，右控平乐而距零陵，灌水西绕而带萦，三峰对峙而鼎立。濂溪、周子波澜所及之地。山峭削如簪，水萦纡似带，群峰森列，参错秀整，洪涛沃日，澄澜际天，风水与潭之湘乡往往相类。环灌皆山，山高几千万叠，水遥几千万里，水抱山根，石壁千仞，江流澄涯，有石穹然，山水清奇，甲于旁邑。多山干异派，分层见叠出。